Document ID: 32000R1500

Komisjoni määrus (EÜ) nr 1500/2000,
10. juuli 2000,
millega rakendatakse nõukogu määrust (EÜ) nr 2223/96 valitsemissektori kulude ja tulude suhtes
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 25. juuni 1996. aasta määrust (EÜ) nr 2223/96 ühenduses kasutatava Euroopa rahvamajanduse ja regionaalse arvepidamise süsteemi (ESA 95) kohta, [1] viimati muudetud määrusega (EÜ) nr 448/98, [2] ja eriti selle artikli 2 lõiget 2 ja artikli 3 lõiget 2,
ning arvestades järgmist:
(1) Asutamislepingu artikli 104 lõike 2 kohaselt jälgib komisjon eelarveseisundi kujunemist.
(2) Stabiilsus- ja lähenemisprogrammide sisu ja vormi abil püütakse paremini mõista valitsemissektori rahalise tasakaalu saavutamise viise ja üldisi eelarvepõhimõtteid, kusjuures kulude ja tulude vahelise suhte kohta tuleks saada lisateavet.
(3) Rahvamajanduse arvepidamise eeskirju ja eelkõige ESA 95 mõisteid peetakse vahenditeks, mis tagavad liikmesriikide andmete omavahelise võrreldavuse ja läbipaistvuse.
(4) ESA 95 käsitleva määruse A lisas "Euroopa arvepidamissüsteem ESA 1995" ei viita valitsemissektori kuludele ja tuludele, vaid sätestab raamistiku nende kindlaksmääramiseks ESA 95 liigituse abil.
(5) Valitsemissektori kulude ja tuludega seotud koondnäitajate kasutuselevõtt eeldab asjakohaseid muudatusi rahvamajanduse arvepidamise andmete edastusprogrammides.
(6) Valitsemissektori eelarvepuudujäägi kujunemise kohta saab kasulikku teavet iga aasta märtsis täiendavalt edastatavatest valitsemissektori peamistest koondnäitajatest (aastaandmed).
(7) Määruse (EÜ) nr 2223/96 artikli 2 lõike 2 ja artikli 3 lõike 2 kohaselt võtab komisjon kõnealuse määruse artiklis 4 sätestatud korras vastu ESA 95 muudatused, mille eesmärk on selgitada ja täiustada selle sisu ja mis eeldavad muudatusi liikmesriikidelt nõutavates andmetes.
(8) Otsusega 91/115/EMÜ [3] asutatud monetaar-, rahandus- ja maksebilansistatistika komiteega on konsulteeritud.
(9) Käesolevas määruses sätestatud meetmed on kooskõlas otsusega 89/382/EMÜ, Euratom [4] asutatud statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määruse eesmärk on määratleda valitsemissektori kulud ja tulud, täiendada kauba- ja teenustehingute (P) ja jaotustehingute (D) liigitust ning muuta rahvamajanduse arvepidamise andmete edastusprogrammi.
Artikkel 2
Nõukogu 25. juuni 1996. aasta määruse (EÜ) nr 2223/96 A lisa (Euroopa arvepidamissüsteem ESA 95) ja B lisa (rahvamajanduse arvepidamise andmete edastusprogramm) muudetakse käesoleva määruse lisa kohaselt.
Artikkel 3
Käesolev määrus jõustub 20. päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 10. juuli 2000

Labels: 10
12
2
19